Diit 141
Pal kɛ kui̱ ɣɔ̱ɔ̱nä
(Dit Dee-bid)
1
Aɣ Kuoth Nhial, ɣän cɔalä ni ji̱
bër kä ɣä kɛ pɛ̈th,
kä liŋ jɔwdä mi cɔalä ji̱.
2
Kä ɛ palä kɛ ji̱ ce̱tnikɛ wäl
in kur kur,
kä ɛ tar tetnikä nhial
ce̱tnikɛ muc thiaŋ.
3
Gaŋ thokdä kä rieet ti jiäk
lö Kuoth Nhial,
tit thokdä kɛ ɣöö /cä bi duer.
4
Kä /cu lɔcdä jakä go̱o̱r mi jiääk,
ɛ bä lät ti jiäk la̱t,
kɛɛl kɛ ji̱ la̱a̱t jiäkni,
/cu ɣä jakä mi̱th kɛɛl kɛ kɛ.
5
Ɛ ɣä luëkɛ ɛ gua̱n cuŋni,
kä ɛ ɣä luëkɛ ɛ ram mi gɔaa.
Duundɛ ɣöö /cä puɔ̱th ji̱ nyuɔɔni
bi nhɔk,
kɛ ɣöö la palä ni ciaŋ kɛ kui̱
lätnikiɛn tin jiäk.
6
Mi wakɛ la̱th tetni nɛɛni
tin bikɛ däk,
ɛ jɛn bikɛ ruacdä kulɛ ŋa̱c ɔ
ɛn ɣöö ɛ thuɔ̱k.
7
Ce̱tnikɛ min la pääm a tiathkɛ,
kä ba rɔ̱ riaw piny,
inɔ bä ca cɔ̱wkɔ riaw kä piny
rɛy kɔ̱a̱kni kunyä.
8
Duundɛ ɣöö ɣän guiɛcä ni ji̱
lö Kuoth Nhial ni Kuothdä,
kɛ ɣöö cä rɔ lua̱k ji̱,
/cu ɣä bäny piny baaŋ
a thil gääŋ.
9
Kän ɣä kä de̱e̱p in ci kɛn
ɛ dɛɛpni ɣä,
kän ɣä kä de̱e̱p ji̱
la̱a̱t jiäkni.
10
Ɛ ji̱ nyuɔɔni pɛn ni
rɛy cambakädiɛn,
ɛ ku kään ni ɣän kä rɔa.
